b"\n_START_ARTICLE_\nDrago Bajc (pesnik)\n_START_SECTION_\n\xc5\xbdivljenje in delo\n_START_PARAGRAPH_\nDrago Bajc, v nekaterih virih tudi Drago Bajec, se je rodil v kme\xc4\x8dki dru\xc5\xbeini. Osnovno \xc5\xa1olo in gimnazijo je obiskoval v Kranju. Po maturi je moral odslu\xc5\xbeiti voja\xc5\xa1ki rok. Poslan je bil v voja\xc5\xa1ko kazensko enoto v Kalabrijo. Dan pred odslu\xc5\xbeenjem voja\xc5\xa1kega roka so ga zaprli in poslali pred sodi\xc5\xa1\xc4\x8de v Trst. Zaradi pomankanja dokazov je bil po 20 dneh preiskovalnega zapora izpu\xc5\xa1\xc4\x8den. Leta 1927 se je zaposlil pri gori\xc5\xa1kem delu uredni\xc5\xa1tva lista Edinost. Po prihodu v Gorico se je jeseni 1927 vpisal na \xc5\xa1tudij prava na Univerzo v Padovi in tja ob\xc4\x8dasno hodil polagat izpite. Bil je tudi \xc4\x8dlan organizacije TIGR. Jeseni 1928, v prvi polovici oktobra, se je iz Gorice pred fa\xc5\xa1isti\xc4\x8dno policijo in aretacijo umaknil v Padovo, tudi z namenom, da bi se pripravil za nove izpite. Ker ga je fa\xc5\xa1isti\xc4\x8dna oblast vztrajno iskala je bil opozorjen naj se umakne iz Padove in na skrivaj pride v Idrijo, od koder bi ilegalno od\xc5\xa1el v Kraljevino SHS. Njegov pobeg ni uspel. \xc5\xbde v Padovi je te\xc5\xbeko zbolel (po vsej verjetnosti je bil zastrupljen). Klub temu se je podal na pot, pri\xc5\xa1el pa je le do Bilj, kjer je sredi de\xc5\xbeevne no\xc4\x8di omagal. Pomagala ni nobena zdravni\xc5\xa1ka pomo\xc4\x8d. Podlegel je za plju\xc4\x8dnico._NEWLINE_Nekaj njegovih prispevkov je bilo objavljenih v humoristi\xc4\x8dnem listu \xc4\x8cuk na pal'ci. Za \xc5\xbeivljenja pa je objavil le nekaj pesmi (Pesem Primorcev, V hramu in \xc5\xa1e nekatere druge), ve\xc4\x8d jih je ostalo v rokopisu. Njegova pesem je rahlo oto\xc5\xbena, v\xc4\x8dasih prepletena s pesimizmom, prete\xc5\xbeno pa je to ljubezenska lirika. Dovolj pogosto pa se pojavlja tudi narodna misel, posebej \xc5\xa1e primorska uporna pesem. France Bevk je o njem zapisal,\xc2\xa0\xc2\xbbda je bil \xc5\xa1e mlad, nepre\xc4\x8di\xc5\xa1\xc4\x8den kot novo vino, ves kipe\xc4\x8d, v njem sem videl bodo\xc4\x8dega pisatelja\xc2\xab."